KIRJALLINEN KYSYMYS E-3813/00 esittäjä(t): John Bowis (PPE-DE) komissiolle. Karjaa koskeva vientituki.



Virallinen lehti nro 318 E , 13/11/2001 s. 0010 - 0011



KIRJALLINEN KYSYMYS E-3813/00 esittäjä(t): John Bowis (PPE-DE) komissiolle (7. joulukuuta 2000) Aihe: Karjaa koskeva vientituki Onko komissio tietoinen siitä, että kolmansiin maihin teurastettavaksi vietävän karjan kohtelu on usein ala-arvoista? Onko se selvillä myös siitä, että huonot käytänteet loppuisivat, jos kannustimeksi tarkoitettu vientituki rajoitettaisiin koskemaan vain lihaa eikä eläviä eläimiä? Aikooko komissio tehdä ehdotuksia tilanteen korjaamiseksi? Franz Fischlerin komission puolesta antama vastaus (6. helmikuuta 2001) Komissio on tietoinen siitä, että eläinten suojelua kuljetusten aikana koskevaa yhteisön lainsäädäntöä rikotaan yhä yhteisön alueella. Komissio viittaa arvoisalle parlamentin jäsenelle vastaukseen, jonka komissio antoi Nelly Maesin kirjalliseen kysymykseen E-3765-00(1), jossa pyydettiin tarkempia tietoja. Karjan vientiin kolmansiin maihin myönnettäviä tukia koskevan kysymyksen osalta voidaan todeta, että 18 päivänä maaliskuuta 1998 annettu komission asetus (EY) N:o 615/98(2) on tarjonnut 1. lokakuuta 1998 lähtien yksityiskohtaisen mekanismin sen varmistamiseksi, että karjan kuljettamisessa vientiä varten kolmansiin maihin täytetään vaatimukset, jotka koskevat yhteisössä eläinten hyvinvoinnista kuljetusten aikana sovellettavien edellytysten täyttämistä. Tämä toimenpide on tuonut mukanaan oikeusperustan sille, että tuki voidaan evätä, jos kuljetuksen aikana ensimmäiseen purkamispaikkaan kohdemaassa ei ole täytetty eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta 1991 annettuun neuvoston direktiiviin 91/628/ETY(3) sisältyviä edellytyksiä. Komissio selvittää parhaillaan, miten jäsenvaltiot panevat täytäntöön näitä sääntöjä. Vastaus kysymykseen siitä, vaikuttaako vientitukien myöntäminen karjan kauppaan, voi olla pelkästään kielteinen. Useiden kriisien ja erityisesti vuonna 1996 puhjenneen ensimmäisen merkittävän BSE-kriisin aikana saadut kokemukset osoittavat, että tuontia harjoittavat maat ovat välittömästi siirtyneet ostamaan karjaa muista maista pääosin yhteisön ulkopuolelta. Komissiolla ei ole toimivaltaa vaikuttaa päätöksiin, joita kolmannet maat tekevät karjan teurastamisesta niiden omissa teurastamoissa. On kuitenkin perusteltua viitata maatalousministerien neuvoston 20. ja 21. marraskuuta 2000 tekemiin johtopäätöksiin, joissa hyväksytään Maailman kauppajärjestön (WTO) maatalousneuvotteluja koskeva komission ehdotus, jossa komissiolla on vakaa näkemys siitä, että eläinten hyvinvoinnista olisi tultava kaikkia asianomaisia osapuolia kiinnostava kysymys kansainvälisessä kaupassa. Yhteisö näyttää nykyisin kuuluvan WTO:n jäsenten pieneen vähemmistöön, joka pitää tätä asiaa tavoitteena käytäessä neuvotteluja kaupan vapauttamisesta edelleen. Lopuksi on tärkeää korostaa, että vientituen määrä lasketaan hyvin huolellisesti ja että sitä ei myönnetä enempää kuin on ehdottomasti tarpeen. Viime vuoden aikana tukimääriä alennettiin kahteen kolmasosaan vuonna 1999 sovelletusta tasosta. Jos naudanliha-alalla ei olisi nykyisiä vakavia ongelmia, tämä vähennys olisi voinut olla vielä suurempi. (1) EYVL C 174 E, 19.6.2001, s. 137. (2) EYVL L 82, 19.3.1998. (3) EYVL L 340, 11.12.1991.